**I Z V J E Š T A J**

**O SPROVEDENOJ JAVNOJ RASPRAVI O**

**NACRTU ODLUKE O OSNIVANJU JAVNE USTANOVE ZA RAZVOJ I PRUŽANJE USLUGA IZ OBLASTI SOCIJALNE I DJEČJE ZAŠTITE – GLAVNI GRAD**

Shodno odredbama Odluke o učešću lokalnog stanovništva u vršenju javnih poslova („Sl.list CG – opštinski propisi“, br. 31/19 ), po pitanju izrade Odluke o pravima iz socijalne i dječje zaštite, sproveden je postupak javne rasprave na način što je:

* Nacrt Odluke o osnivanju javne ustanove za razvoj i pružanje usluga iz oblasti socijalne i dječje zaštite – Glavni grad, objavljen kao podlistak u Dnevnom listu „Pobjeda“ dana 26.06.2025. godine;
* Nacrt Odluke o osnivanju Javne ustanove je dana 25.06.2025. godine objavljen na internet stranici Glavnog grada Podgorica ([www.podgorica.me](http://www.podgorica.me));
* Nacrt Odluke o osnivanju Javne ustanove, sa Programom javne rasprave, upućeni su na adresu odbornika Skupštine Glavnog grada, mjesnim zajednicama i nevladinom sektoru preko CRNVO.

Gradonačelnik Glavnog grada – Podgorice je Zaključkom broj 01-018/25-4239/1 od 25.06.2025.godine, utvrdio Nacrt Odluke o osnivanju javne ustanove za razvoj i pružanje usluga iz oblasti socijalne i dječje zaštite – Glavni grad i Program javne rasprave, koja je počela 26.06.2025. godine, a završila se 11.07.2025. godine.

Javnu raspravu u elektronskoj, pisanoj i usmenoj formi sproveo je Sekretarijat za socijalno staranje. U toku javne rasprave, građanima, medijima i ostalim učesnicima data je mogućnost pisanog i usmenog izjašnjavanja i ocjenjivanja uspješnosti javne rasprave putem evaluacionih listića.

Centralna javna rasprava održana je 08. jula 2025. godine, sa početkom u 10,00 časova u Multimedijalnoj sali Skupštine Glavnog grada, a u istoj su učestovala 2 učesnika.

Centralnu javnu raspravu, u ime obrađivača, vodio je v.d. sekretara Sekretarijata za socijalno staranje g-din Stefan Vešović.

U uvodnom izlaganju v.d. sekretara Stefan Vešović je istako da je Odluka o osnivanju Javne ustanove Centar za razvoj i pružanje usluga iz oblasti socijalne i dječje zaštite – Glavni grad, potpuno opravdana, zakonita i neophodna mjera kojom Glavni grad potvrđuje odgovorno vođenje svojih zakonskih obaveza prema najosjetljivijim grupama stanovništva. Osnivanje Centra prvenstveno je usmjereno na uspostavljanje okvira za rad geronto službe, koja trenutno funkcioniše u okviru Sekretarijata za socijalno staranje, van ustaljenog institucionalnog modela. Time se ne uvodi nova obaveza, već se postojeće nadležnosti lokalne samouprave organizuju na zakonit, održiv i funkcionalan način. Centar je pravno lice osnovano na temelju Zakona o socijalnoj i dječjoj zaštiti i Zakona o lokalnoj samoupravi, te omogućava da Glavni grad, kao osnivač, konačno u punom kapacitetu obavlja dio svojih obaveza iz oblasti socijalne i dječje zaštite. Ova ustanova će biti strateški mehanizam za planiranje, koordinaciju i razvoj lokalnih socijalnih usluga. Njena uloga nije samo operativna, već i razvojna – kroz istraživanje potreba na terenu, analize i povezivanje aktera u sistemu. Osnivanjem Centra, Glavni grad dobija kapacitet da planira budžet za usluge socijalne i dječje zaštite sistematski i godišnje; ima jasan lanac odgovornosti i izvještavanja, obezbijedi kontrolu kvaliteta usluga koje se pružaju najranjivijima. Ova Odluka je izraz ozbiljne namjere Glavnog grada da unaprijedi socijalnu i dječiju zaštitu na lokalnom nivou, a to je ključni korak ka uređenom, humanom i efikasnom sistemu brige o građanima kojima je podrška najpotrebnija.

Pravni osnov za donošenje ovog akta nalazi se u članu 27 stav 1 tačka 15, a u vezi sa članom 38 stav 1 tačka 14 Zakona o lokalnoj samoupravi ("Sl. list Crne Gore", broj 18/02), kojima je propisano da Opština u skladu sa zakonom i drugim propisima, u skladu sa mogućnostima učestvuje u obezbjeđivanju uslova i unapređenju djelatnosti: zdravstvene zaštite, obrazovanja, socijalne i dječje zaštite, zapošljavanja i drugih oblasti od interesa za lokalno stanovništvo i vrši prava i dužnosti osnivača ustanova koje osniva u ovim djelatnostima, u skladu sa zakonom, te da Skupština osniva javne službe. Članom 89 stav 1 Zakona o socijalnoj i dječjoj zaštiti propisano je da ustanovu može osnovati država, opština ili drugo pravno i fizičko lice, dok je članom 90 propisano da akt o osnivanju ustanove donosi osnivač i da isti sadrži: naziv osnivača; naziv, sjedište i adresa ustanove; djelatnost ustanove; iznos sredstava za osnivanje i početak rada ustanove i način obezbjeđivanja sredstava za obavljanje djelatnosti ustanove; prava i obaveze osnivača prema ustanovi i ustanove prema osnivaču; organe ustanove; sastav i način imenovanja organa upravljanja ustanove; rok za imenovanje organa upravljanja i organa rukovođenja, donošenje statuta i upis ustanove u Centralni registar privrednih subjekata; lice koje će privremeno vršiti dužnost direktora ustanove; rok na koji se ustanova osniva, ako se osniva na određeno vrijeme, odnosno za izvršenje određenog posla.

Nakon uvodnih riječi v.d. sekretara, data je mogućnost prisutnima za komentare, primjedbe i sugestije na Nacrt odluke.

**Komentari:**

Predsjednik NVO „Prvo udruženje roditelja djece i omladine sa smetnjama u razvoju“g-din Savo Knežević pozdravio je donošenje jedne ovakve odluke, odnosno uspostavljanje Centra za razvoj i pružanje usluga, koji ima za cilj unapređenje socijalne i dječije zaštite u Glavnom gradu. Ukazao je na to da bi djelatnost Centra (član 6) trebalo proširiti uslugama podrške za život u zajednici, koje uključuju djecu i mlade sa smetnjama i teškoćama u razvoju. Dodatno je predložio da se u djelatnosti Centra uvrsti i prilagođen prevoz za osobe sa invaliditetom slabe pokretljivosti, kao i integrisane usluge. U izlaganju je ukazano na potrebu izrade Registra korisnika, odnosno pružalaca usluga u Glavnom gradu, značaj umrežavanja sa institucijama sistema i prilagođavanja aktivnosti Centra Lokalnom akcionom planu za unapređenje socijalne inkluzije i razvoj usluga socijalne i dječje zaštite 2025-2027. godine. G-din Knežević je dalje predložio da se u okviru člana 8 poveća broj aktivnosti, ili da se umjesto toga navede relevantan Pravilnik koji definiše pomenutu oblast. Sugerisao je i da u članu 15 bude navedeno da “u slučaju prestanka rada Centra sva pokretna i nepokretna imovina prelazi u vlasništvo osnivača”.Što se tiče člana 12 koji se odnosi na sastav Upravnog odbora, predložio je da jedan član bude iz reda “predstavnika korisnika usluga”.

**Odgovor Sekretarijata na komentare:**

Nacrtom Odluke je u članu 6, pored nabrojanih usluga socijalne i dječje zaštite, koje će Sekretarijat uspostaviti u početnom periodu, naveden stav 6 „druge usluge socijalne i dječje zaštite iz nadležnosti lokalne samouprave“. Napominjemo da će usluge Narodne kuhinje i pomoći u kući, koje već funkcionišu unutar Sekretarijata, biti prenešene u nadležnost Centra. U Odluci je takođe istaknuto da će Centar kontinuirano sprovoditi analitičko-istraživačke aktivnosti u oblasti socijalne i dječje zaštite u Glavnom gradu. Ove aktivnosti imaju ključnu ulogu u procjeni prioriteta i planiranju razvoja dodatnih usluga unutar Centra.

Što se tiče uspostavljanja Registra korisnika, Centar će voditi bazu podataka o korisnicima usluga, slično kao što to već čini Sekretarijat za socijalno staranje u kontekstu usluga i materijalnih davanja koje obezbjeđuje. Uspostavljanje Centra za razvoj i pružanje usluga socijalne i dječje zaštite predviđeno je Lokalnim planom za unapređenje socijalne inkluzije i razvoj usluga socijalne i dječje zaštite 2025-2027. godine, a sve navedene aktivnosti Centra su prepoznate u ovom Planu kao prioritetne usluge koje treba sprovoditi u Glavnom gradu. U okviru člana 8 Nacrta Odluke pobrojane su aktivnosti koje su predviđene relevantnim pravilnicima, s tim što su pojedine aktivnosti identične za uslugu pomoć u kući i personalna asistencija, pa se iste ne ponavljaju dva puta u okviru istog člana.

U članu 15 je nevedeno „imovina JU Centar za razvoj i pružanje usluga je imovina Osnivača“, te je neopravdana sugestija da se navodi eventualni prelazak imovine u vlasništvo Osnivača.

Što se tiče sugestije na izmjene člana 12, napominjemo da je članom 107 stav 4 Zakona o socijalnoj i dječjoj zaštiti propisano da “Upravni odbor javne ustanove iz člana 112 stav 1 tač. 2, 3 i 4 ovog zakona čine dva predstavnika osnivača i jedan predstavnik korisnika, odnosno roditelja korisnika”, te se ova sugestija USVAJA kao opravdana.

Centralna javna rasprava završena je u 11h.

Tokom javne rasprave elektronskim i pisanim putem nije bilo dostavljenih primjedbi i sugestija građana.

Prosječna ocjena o uspješnosti i kvalitetu javne rasprave u svim oblicima iznosi 5.

**SEKRETARIJAT ZA SOCIJALNO STARANJE**